Rådets udtalelse

af 12. februar 2001

om Det Forenede Kongeriges opdaterede konvergensprogram, 1999/2000 til 2005/2006

(2001/C 77/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2001 gennemgik Rådet Det Forenede Kongeriges opdaterede konvergensprogram, der dækker perioden 1999/2000 til 2005/2006. Programmet opererer med et offentligt overskud på 1,1 % af BNP i 2000/2001, et mindre overskud i 2001/2002, balance i 2002/2003 og underskud på omkring 1 % af BNP i de tre følgende år til 2005/2006. Rådet konstaterer med tilfredshed, at der satses på makroøkonomisk stabilitet på grundlag af sunde penge- og finanspolitiske foranstaltninger samt strukturreformer.

Programmet er baseret på en makroøkonomisk ramme, der implicerer, at BNP-væksten, der lå på 3 % i 2000, derefter vil komme til at ligge tæt på trenden - sat til 21/2 % - hvilket Rådet finder er et realistisk, om end forsigtigt, skøn. Endvidere er fremskrivningerne i programmet af de offentlige finanser af forsigtighedsgrunde baseret på en lavere trendvækst end antaget, nemlig 21/4 %.

Med hensyn til inflation og rentesatser opfylder Det Forenede Kongerige fortsat konvergenskriterierne med en vis margen. Rådet noterer, at den pengepolitiske ramme for inflationsmålsætningen, hvor Bank of England har det operationelle ansvar for renteændringer, har været en vigtig betingelse for at sikre lave inflationsforventninger. Rådet noterer, at Det Forenede Kongeriges inflationsmålsætning under de nuværende økonomisk-politiske rammevilkår ifølge programmet vil blive realiseret i programperioden.

Det Forenede Kongerige har opfyldt konvergenskriteriet vedrørende den lange rente i nogen tid. Dette bidrager til at bekræfte troværdigheden af Det Forenede Kongeriges stabilitetsorienterede rammevilkår for den makroøkonomiske politik. Det noteres, at selv om der er tegn på reduceret valutakursvolatilitet, kan det ikke konkluderes, at denne økonomisk-politiske ramme har skabt en stabil valutakurs. Derfor henstiller Rådet, at Det Forenede Kongerige fortsat fører en stabilitetsorienteret politik med henblik på at sikre valutakursstabilitet, der igen kan hjælpe til at befæste et stabilt økonomisk miljø.

De offentlige finanser er i 2000/2001, 2001/2002 og 2002/2003 samlet set tæt på balance i underliggende termer og således på at opfylde kravene i stabilitets- og vækstpagten. Rådet noterer imidlertid, at der vil opstå et konstant underskud på 1 % af BNP i planens sidste år, der vil være større end underskuddene på omkring 1/2 % af BNP i de to sidste år i den tidligere opdatering. Dette vil ikke være i overensstemmelse med kravet om, at budgetstillingen skal være "tæt på balance eller udvise overskud" som fastsat i stabilitets- og vækstpagten. Rådet erkender, at det ifølge fremskrivningerne skyldes, at der er anvendt et meget forsigtigt skøn for trendvæksten på 2,25 % pr. år, samt at der er foretaget øgede offentlige investeringer som procent af BNP. Hvis trendvæksten som forventet bliver højere, vil overholdelsen af de overordnede retningslinjer for de økonomiske politikker kræve en mere ambitiøs budgetsaldo. Den specifikke henstilling til Det Forenede Kongerige i de overordnede retningslinjer for de økonomiske politikker anbefalede Det Forenede Kongerige at fortsætte med at øge det offentlige overskud gennem en nedsættelse af de offentlige udgifter i forhold til BNP, men det blev også anbefalet at gøre dette under nøje overholdelse af statens udgifter, således at statens underliggende finanser i det store og hele forbliver uændret. Rådet tilskynder derfor regeringen til at være opmærksom på enhver forringelse af de offentlige finanser, der kan bringe dem ud af kurs i forhold til stabilitets- og vækstpagten, og til at træffe forebyggende foranstaltninger, hvis det skulle blive nødvendigt.

Rådet konstaterer, at den offentlige gældskvote i Det Forenede Kongerige forbliver under 60 % af BNP og forventes at falde til 40 % i 2000/2001. Rådet noterer med tilfredshed, at bruttogældskvoten påregnes reduceret yderligere til 35 % af BNP i 2004/2005.

Rådet hilser de strukturelle reformer i programmet velkommen. Det noterer med tilfredshed, at fremskridtene med de økonomiske reformer vil bidrage til at hæve produktiviteten til konkurrenternes produktivitetsniveauer og sikre yderligere forbedringer på arbejdsmarkedet.

Rådet noterer sig, at programmet både indeholder langsigtede fremskrivninger af de offentlige finanser og en beskrivelse af de politikker, som kan tages i anvendelse for at mindske følgerne af befolkningens aldring, og ser med tilfredshed på den bæredygtige situation, som fremskrivningen munder ud i.

(1) EFT L 209 af 2.8.1997, s. 1.